**PREDKLADACIA SPRÁVA**

Ministerstvo spravodlivosti Slovenskej republiky predkladá na rokovanie Legislatívnej rady vlády Slovenskej republiky návrh zákona o poskytovaní dotácií v pôsobnosti Ministerstva spravodlivosti Slovenskej republiky a o zmene a doplnení zákona č. 545/2010 Z. z. o poskytovaní dotácií v pôsobnosti Ministerstva zahraničných vecí Slovenskej republiky a o zmene a doplnení zákona č. 617/2007 Z. z. o oficiálnej rozvojovej pomoci a o doplnení zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov v znení zákona č. 287/2012 Z. z. (ďalej len „návrh zákona“).

Účelom predloženého návrhu zákona je upraviť rozsah, spôsob a podmienky poskytovania dotácií v oblasti ľudských práv, ktorá prejde s účinnosťou od 1. decembra 2016 do pôsobnosti Ministerstva spravodlivosti Slovenskej republiky. Ministerstvo spravodlivosti Slovenskej republiky v súčasnosti neposkytuje dotácie v žiadnej oblasti.

Zákonom č. 172/2015 Z. z., ktorým sa mení a dopĺňa zákon č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov a ktorým sa mení zákon č. 513/1991 Zb. Obchodný zákonník v znení neskorších predpisov (ďalej len „zákon č. 172/2015 Z. z.“) sa realizoval presun agendy v oblasti ľudských práv z Ministerstva zahraničných veci a európskych záležitostí Slovenskej republiky na Ministerstvo spravodlivosti Slovenskej republiky. Poskytovanie dotácií v tejto oblasti bolo však naďalej ponechané v pôsobnosti Ministerstva zahraničných veci a európskych záležitostí Slovenskej republiky (viď § 40x ods. 1 zákona č. 172/2015 Z. z.; zákon č. 545/2010 Z. z. o poskytovaní dotácií v pôsobnosti Ministerstva zahraničných vecí Slovenskej republiky a o zmene a doplnení zákona č. 617/2007 Z. z. o oficiálnej rozvojovej pomoci a o doplnení zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov  v znení zákona č. 287/2012 Z. z. a výnos Ministerstva zahraničných vecí a európskych záležitostí Slovenskej republiky č. 452/2012 Z. z., ktorým sa ustanovujú podrobnosti o zložení komisie, rozhodovaní komisie, organizácii práce, postupe komisie pri vyhodnocovaní žiadostí o poskytnutie dotácie a kritériá pre vyhodnocovanie žiadostí o poskytnutie dotácie).

Národná rada Slovenskej republiky dňa 28. apríla 2016 schválila novelu zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov (ďalej len ako „kompetenčný zákon“) vykonanú zákonom č. 171/2016 Z. z. V zmysle § 40ab ods. 1 kompetenčného zákona prejde pôsobnosť poskytovať dotácie v oblasti ľudských práv za účelom presadzovania, podpory a ochrany ľudských práv a slobôd, ako aj za účelom predchádzania všetkým formám diskriminácie, rasizmu, xenofóbie, homofóbie, antisemitizmu a ostatným prejavom intolerancie na Ministerstvo spravodlivosti Slovenskej republiky. Týmto sa kompletizuje presun agendy ľudských práv do výlučnej právomoci Ministerstva spravodlivosti Slovenskej republiky.

Pred predložením návrhu zákona na medzirezortné pripomienkové konanie, bola vypracovaná predbežná informácia k príprave tohto návrhu. Táto bola zverejnená na portáli Slov-Lex pod číslom PI/2016/17 v čase od 12. mája 2016 do 1. júna 2016. V zmysle uverejnenej predbežnej informácie sa verejnosť mohla zapojiť do prípravy prostredníctvom zaslania svojich pripomienok alebo námetov v elektronickej podobe. Pripomienky, resp. návrhy na právnu úpravu Ministerstvu spravodlivosti Slovenskej republiky predložila Národná rada občanov so zdravotným postihnutím v Slovenskej republike a pracovná skupina Rady vlády Slovenskej republiky pre ľudské práva, národnostné menšiny a rodovú rovnosť. Dňa 13. júna 2016 sa následne na Ministerstve spravodlivosti Slovenskej republiky konal okrúhly stôl k prerokovaniu návrhu predmetného zákona s verejnosťou.

Vzhľadom k tomu, že podrobnejšia úprava predovšetkým práce a organizácie hodnotiacej komisie bude upravená vo všeobecne záväznom právnom predpise, ktorý má nadobudnúť účinnosť súčasne s predkladaným zákonom, prvotný návrh tohto predpisu tvorí súčasť predkladaného materiálu.

Návrh zákona je v súlade s Ústavou Slovenskej republiky, ústavnými zákonmi, medzinárodnými zmluvami, ktorými je Slovenská republika viazaná a zákonmi a súčasne je v súlade s právom Európskej únie.

Predložený návrh zákona bude mať negatívny vplyv na rozpočet verejnej správy a pozitívny vplyv na informatizáciu spoločnosti. Návrh zákona nebude mať sociálne vplyvy, vplyv na služby verejnej správy pre občana, životné prostredie, ani na podnikateľské prostredie.